ET Euroopa Liidu Teataja C 144/5

Avaliku teenindamise kohustus

(2006/C 144/03)

(EMPs kohaldatav tekst)

Soome riik (Transpordi- ja Sideministeerium) on otsustanud muuta avaliku teenindamise kohustusi regulaarlennuliinidel, mille ta on kehtestanud vastavalt 23. juuli 1992. aasta nõukogu määruse (EMÜ) nr. 2408/92 (ühenduse lennuettevõtjate juurdepääsu kohta ühendusesisestele lennuliinidele) artikli 4 lõike 1 punktile a. Kõnealused avaliku teenindamise kohustused on avaldatud 20. augusti 2005. aasta C 204 ja 28. septembri 2005. aasta Euroopa Liidu Teatajates ja C 238.

Muudetud avaliku teenindamise kohustus jõustub 1. augustil 2006 Soome lennuliinil Helsinki–Varkaus–Savonlinna. Mikkeli regulaarlennuliinide avaliku teenindamise kohustus lõpeb, kui käesolev teatis on avaldatud.

Helsinki-Varkaus-Savonlinna liini avaliku teenindamise kohustuse nõuded on järgmised.

Minimaalne lennuühenduste arv:

Minimaalne ühenduste arv Helsinki–Varkause ja Helsinki–Savonlinna vahel peab olema kolm edasi-tagasi lendu tööpäevadel esmaspäevast reedeni, välja arvatud argipäevale langevad pühad ja tavalised puhkepäevad. Üks lendudest peab olema varahommikune lend marsruudil Savonlinna–Varkaus–Helsinki ja üks hilisõhtune lend marsruudil Helsinki–Varkaus–Savonlinna

Laupäeviti peab olema vähemalt üks lend Savonlinnast Varkause kaudu Helsinkisse ja pühapäeviti vähemalt üks lend Helsinkist Varkause kaudu Savonlinna.

Sõiduplaani võib muuta vastavalt nõudlusele jõulude ja muude pühadega seotud puhkepäevade ajal.

Savonlinna suvise ooperifestivali ajal peab Helsinki ja Savonlinna vahel olema vähemalt kolm edasi-tagasi lendu esmaspäevast laupäevani ja kaks lendu pühapäeviti. Helsinki ja Varkause vahelisi lende ei ole Savonlinna ooperifestivali ajal tarvis korraldada.

Sõiduplaan

Savonlinna ja Varkause lennujaamadest peab olema võimalik pääseda esmaspäevast kuni reedeni hommikuti Helsinki-Vantaa lennujaama ümberistumisvõimalusega peamistele rahvusvahelistele lendudele ning peamistelt rahvusvahelistelt lendudelt peab olema võimalik pääseda õhtuti tagasi Savonlinna ja Varkause lennujaamadesse.

Helsinki-Vantaa lennujaamast peab olema võimalik pääseda esmaspäevast kuni reedeni hommikuti otselennuga Savonlinna ja Varkause lennujaamadesse kella 8.30ks.

Lisaks peavad Savonlinna ja Varkause lennujaamadest esmaspäevast kuni reedeni väljuma otselennud, mis jõuavad Helsinki-Vantaa lennujaama kella 9.40ks.

Helsinki-Vantaa lennujaamast peavad pärastlõunati väljuma otselennud tagasi Savonlinna ja Varkause lennujaamadesse. Savonlinna ja Varkause lennujaamadest peavad tööpäeva lõppedes väljuma otselennud Helsinki-Vantaa lennujaama.

Laupäevahommikuti peab Savonlinnast väljuma lend Helsinki-Vantaa lennujaama vahemaandumisega Varkauses. Pühapäeva hilisõhtul peab Helsinki-Vantaa lennujaamast väljuma lend Savonlinna vahemaandumisega Varkauses.

Sõiduplaani võib muuta vastavalt nõudlusele jõulude ja muude pühadega seotud puhkepäevade ajal.

Savonlinna suvisel ooperifestivali ajal peab Helsinki-Vantaa lennujaamast väljuma igal nädalapäeval hommikul ja keskpäeval edasi-tagasi lend Savonlinna lennujaama. Lisaks väljub ooperifestivali ajal esmaspäevast laupäevani pärastlõunane lend Helsinki-Vantaa lennujaamast Savonlinna lennujaama ja õhtuti pärast keskööd lend Savonlinna lennujaamast Helsinki-Vantaa lennujaama.

Kohtade arv

Lennukis peab olema ühe suuna kohta vähemalt 32 istekohta. Lendude keskmine täituvus kuus ei tohi ületada 80 %. Savonlinna ooperifestivali ajal tuleb lisada istekohti Savonlinna päevastele, pärastlõunastele ja õhtustele lendudele nõnda, et ühe suuna kohta oleks 68 istekohta, või suurendatakse lendude arvu, nii et täiendavad nõuded on täidetud.

Pagasi- ja lastimahutavus täislastiga lennukis ja normaalsete ilmastikuolude korral peab ühe reisija kohta olema 8 kg käsipagasina ja vähemalt 20 kg pagasiruumi paigutatava pagasina.

Piletite hinnad ja piletimüük:

Savonlinna ja Helsinki vaheline ühesuunapilet ning Varkause ja Helsinki vaheline ühesuunapilet võib koos kõigi lõivude ja maksudega maksta maksimaalselt 160 eurot. Vähemalt 25 % pakutavatest piletitest peavad moodustama odavamad piletiliigid.

Lennuettevõtja peab kokku leppima avaliku teenindamise kohustusega liini puudutava interline-korralduse kohta vähemalt ühe sellise lennuettevõtjaga, kes tegeleb Helsinki-Vantaa lennujaamast väljuva lennuliiklusega. Interline-lepingus peavad olema samad või sarnased tingimused ja liini lendude eest võetavate hindade osas tuleb kohaldada rahvusvaheliste määruste kohast proportsionaalset süsteemi. Lennuettevõtja peab sõlmima ettevõtjatevahelise teenindamise kokkuleppe kõigi lepingut sõlmida soovivate Helsinki-Vantaa lennujaamas lennuteenuseid pakkuvate lennuettevõtjatega samadel või sarnastel tingimustel. Transpordi- ja sideministeeriumil on õigus saada ettevõtjalt kontrollimiseks vajalikud ettevõtjatevahelise teenindamise lepinguid ja nende tingimusi käsitlevad andmed.

Lennuettevõtja peab kasutama rahvusvahelist Soomes kehtivat kohtade ettetellimise ja piletimüügisüsteemi ning IATA interline-lepingut, sealhulgas edasisõiduvõimaluste hindade arvestamise ja pagasi edasise registreerimise osas. Andmed piletihindade ja lendude sõiduplaani kohta peavad olema rahvusvahelises ettetellimise ja piletimüügi süsteemis.

Lennuettevõtjal peab olema vähemalt ühe Helsinki-Vantaa lennujaamast välismaa sihtpunktidesse lendava firmaga koostööleping edasisõiduvõimaluste hindade arvestamise osas.

Lennureiside müümisel tuleb kasutada vähemalt üht arvutipõhist ettetellimissüsteemi.

Teenindamise kestus

Nimetatud avaliku teenindamise kohustuste eiramine kõnealustel lennuliinidel lennuteenuse pakkumisel võib kaasa tuua haldus- või kohtuliku karistuse.

Lennuettevõtjad, kes kavatsevad lõpetada regulaarlennuteenuse pakkumise nendel lennuliinidel, peavad sellest teatama Soome lennuametile vähemalt kuus kuud enne lennuliikluse lõpetamist.

Tegutsemispuudega isikute võimalused teenust kasutada

Lennuettevõtja peab tagama tegutsemispuudega isikute vajadustega arvestamise.